《乱后还三首 其二》
金朝·辛愿

乱后还家春事空，树头无处觅残红。棠梨妥雪沾新雨，杨柳飘绵飏晚风。

谈笑取官惊小子，艰难为客愧衰翁。残年得见休兵了，收拾閒身守桂丛。

作者简介：（?—约1231）嵩州福昌人，字敬之。博极书史，性野逸不修威仪。曾为河南府治中高廷玉客。廷玉得罪，愿益贫困。为人不从俗俯仰。有诗数千首，常贮竹橐中。殁洛下。